Olimpija haki kotiedun finaaliavauksessa, Salinin kolmoset upposivat - Suomen Koripalloliitto ry
Olimpija haki kotiedun finaaliavauksessa, Salinin kolmoset upposivat
Sasu Salinin edustama Union Olimpija Ljubljana käynnisti Slovenian liigan finaalit vierasvoitolla nitistämällä runkosarjavoittaja KK Krkan Novo Mestossa 65–76 (26–33). Voittajien parhaimmistoon kuului Salin, jonka kolmoset sivalsivat kipeästi kotijoukkueen selkänahkaan.
Olimpijan joukkuepuolustus onnistui täydellisesti KK Krkan leipäpelien tukahduttamisessa. Kotijoukkueen johtohahmo Zoran Dragic ajautui täysin pois tolaltaan Olimpijan takamiesten hiillostaessa häntä, ja toisessa päässä Olimpija jauhoi tehokkaasti heittopaikkoja omille luottopelaajilleen. Toisella puoliajalla Olimpija pysytteli yli kymmenen pisteen johdossa ja onnistui aina kaukoheitoissaan KK Krkan yrittäessä kuroa eroa umpeen. Kotijoukkueelle myrkkyä olivat erityisesti 14 pistettä (kakkoset 1/1, kolmoset 4/8) pussittaneen Sasu Salinin kolmoset, jotka tuhosivat ainakin kaksi kotijoukkueen orastavaa kiriyritystä. Salin pelasi ottelussa 31 minuuttia keräten 14 pisteensä kylkeen levypallon, syötön ja riiston. Olimpijan parhaat olivat Salinin lisäksi Jaka Blazic (15/8) ja Deon Thompson (12/4). KK Krkan parhaista tehoista vastasi Jure Lalic (13/10). Olimpija johtaa finaalisarjaa voitoin 1-0 ja isännöi toista finaaliottelua kotonaan Ljubljanassa sunnuntaina. Slovenian mestaruus ratkeaa kolmella voitolla. Sasu Salinin kolmoset upposivat Slovenian finaaliavauksessa. Kuva: Getty Images / All Over Press.